रंधावा बोले- ज्यादातर मांगें मान ली, बिना पद भी बड़ा नाम हैं... इससे ज्यादा क्या कहूं
Rajasthan Congress in-charge Sukhjinder Singh Randhawa Exclusive Interview - राजस्थान कांग्रेस के प्रभारी सुखजिंदर सिंह रंधावा ने कहा है कि राजेंद्र सिंह गुढ़ा ने बड़ा खुलासा आज तक क्यों नहीं किया?
राजस्थान कांग्रेस के प्रभारी सुखजिंदर सिंह रंधावा ने कहा है कि राजेंद्र सिंह गुढ़ा ने बड़ा खुलासा आज तक क्यों नहीं किया? खुलासा कर देना चाहिए, मन में नहीं रखना चाहिए। जो मन में बात रखता है। वह सेहत के लिए भी खराब होती है। कांग्रेस पार्टी बीजेपी जैसी नहीं है कि किसी को बोलने ही नहीं दे।
भास्कर से खास बातचीत में रंधावा ने कहा- सचिन पायलट का बिना पद के भी उससे ज्यादा नाम है। इनके पिताजी कांग्रेस के बड़े लीडर रहे। सचिन पायलट की स्वीकार्यता है। उनका जनाधार है। आज तक सचिन पायलट ने कभी नहीं कहा कि मैं पार्टी छोडूंगा। पार्टी लाइन से परे जाकर कभी ऐसी बात नहीं कही। आगे पढ़िए सुखजिंदर सिंह रंधावा का भास्कर के साथ पूरा इंटरव्यू...
सवाल: राजेंद्र सिंह गुढ़ा लंबे समय से सवाल उठा रहे थे, अचानक विधानसभा में दिए बयान के बाद कार्रवाई क्यों की गई? 
रंधावा : मणिपुर जैसी शर्मनाक घटना पर उनका रुख पार्टी के स्टैंड के खिलाफ था। ऐसे गंभीर मुद्दे पर अगर मंत्री उठ कर यह कहे कि मणिपुर की जगह सरकार गिरेबां में झांके तो उस पर एक्शन लेना ही था। मणिपुर की घटना पर सोनिया गांधी, राहुल गांधी के स्टैंड के खिलाफ बात की। दूसरी-तीसरी पार्टी से जो आए हैं वे ही यह बात कह सकते हैं। कांग्रेसी ऐसी बात नहीं करता जो देश के हित में ना हो। जिस घटना से पूरा देश शर्मसार हो रहा हो उस बात पर कोई मंत्री उसे डायवर्ट करने का प्रयास करे तो सहन नहीं किया जा सकता।
सवाल: विपक्ष कह रहा है अब अगला नंबर दिव्या मदेरणा का है। उन्होंने भी कानून व्यवस्था को लेकर सरकार पर सवाल उठाया था। वे आपसे मिली भी हैं, क्या उनके खिलाफ भी एक्शन लेंगे? 
रंधावा : दिव्या मदेरणा ने पार्टी के खिलाफ बात नहीं की। उनके इलाके में कुछ लोगों के मर्डर हो गए थे। उसके बारे में बात की थी। मर्डर के आरोपियों को पकड़ भी लिया। मेरे एरिया में भी ऐसा होता है तो हम भी खड़े होते हैं। दिव्या ने कभी पार्टी के खिलाफ बात नहीं की। नुकसान वाली बात नहीं की। उन्होंने कहा- मैं पार्टी के साथ हूं और पार्टी के साथ ही रहूंगी। मदेरणा परिवार हमेशा कांग्रेस के साथ रहा है।
सवाल: राजेंद्र गुढ़ा को मंत्री पद से बर्खास्त करने के बाद अब आगे क्या होगा, क्या बसपा से कांग्रेस में शामिल हुए विधायक उनके समर्थन में आ सकते हैं, क्या उनके टिकट कट सकते हैं?
रंधावा : बसपा से आने वाले सभी विधायक कांग्रेस के विधायक हैं। मैं नहीं समझता कि एक आदमी ऐसी बात करता है तो बाकी उसके पीछे जाएंगे। बिल्कुल ऐसा नहीं करेंगे। बसपा मूल के विधायक मुझसे मिलते हैं, अपनी डिमांड रखते हैं, कांग्रेस की बात करते हैं। दो दिन पहले ही कुछ विधायक मुझसे मिलकर गए थे। सभी मेरे संपर्क में हैं और कांग्रेस के साथ हैं।
सवाल: राजेंद्र गुढ़ा मामले में अब आगे क्या होगा, उन्होंने सोमवार को विधानसभा में बड़ा खुलासा करने की घोषणा की है? 
रंधावा : बड़ा खुलासा करने का सवाल है तो वह खुलासा आज तक क्यों नहीं किया? खुलासा कर देना चाहिए, मन में नहीं रखना चाहिए। जो मन में बात रखता है वह सेहत के लिए भी खराब होती है।
कांग्रेस पार्टी बीजेपी जैसी नहीं है कि किसी को बोलने ही नहीं दे। कांग्रेस पार्टी में रहकर पार्टी प्लेटफार्म पर राजेंद्र जी को भी चाहिए था कि सीएम के साथ बात करते। उन्हें पहले सीएम से बात कहनी चाहिए थी। सीएम नहीं सुनते तो मुझसे कहते। मुझसे आकर बात करते। अगर मैं बात नहीं करता तो फिर वह असेंबली में बोलते, वॉर रूम के बाहर खड़े होकर बोलना चाहिए था।
सवाल: राजेंद्र गुढ़ा के साथ सचिन पायलट को लेकर भी चर्चाएं हैं; पायलट को अब तक कोई बड़ी जिम्मेदारी नहीं मिली है, उनके समर्थक कह रहे हैं कि बिना पद उनसे कितना काम और करवाएंगे? 
रंधावा : सचिन पायलट का बिना पद के भी उससे ज्यादा नाम है। इनके पिताजी कांग्रेस के बड़े लीडर रहे। सचिन पायलट की स्वीकार्यता है, उनका जनाधार है। आज तक सचिन पायलट ने कभी नहीं कहा कि मैं पार्टी छोडूंगा, पार्टी लाइन से परे जाकर कभी ऐसी बात नहीं की। उन्होंने हमेशा पार्टी का हित सोचा है।
सवाल: पायलट को क्या पद देने की पेशकश हुई है, कोई तो आश्वासन दिया ही होगा, इसे लेकर कई तरह की अटकलें लगाई जा रही हैं।
रंधावा : सचिन पायलट की ज्यादातर मांगें मान ली गई हैं। पेपर लीक करने वालों को उम्रकैद की सजा का बिल भी आ गया है। उसमें मैक्सिमम सजा उम्रकैद कर दी है और उनकी जो बातें थीं, उन्हें काफी हद तक हमने पूरा कर दिया है। जो रह गईं, वह भी करेंगे। पायलट सात साल तक पीसीसी के प्रेसिडेंट रहे हैं। वे राहुल गांधी के नजदीक हैं, मेरे भी नजदीक हैं, सीएम साहब के भी नजदीक हैं। दोनों ने साथ चुनाव लड़ा था। मनमुटाव तो आ जाते हैं। दो आदमी साथ हैं तो सगे भाइयों में भी मनमुटाव हो जाता है। छोटी-मोटी बातें हम सॉल्व कर लेंगे। जिस तरीके से सचिन जी ने बात की कि पास्ट भूल जाओ, प्रजेंट भी भूल जाओ, फ्यूचर की बात कहो। इससे ज्यादा क्लैरिफिकेशन न मैं दे सकता हूं न वह दे सकते हैं।
सवाल: इस बार गहलोत-पायलट ने सितंबर में टिकट देने की पैरवी की है? टिकट बांटने के पैरामीटर्स क्या रहेंगे?
रंधावा: सितंबर तक टिकट फाइनल कर देने चाहिए। इस मामले में राहुल गांधी और खड़गे साहब के साथ बैठक के दौरान भी चर्चाएं हुई थीं। यह जल्द हो जाना चाहिए, हम करेंगे और मैक्सिमम कर देंगे। टिकट बांटने का फॉर्मूला विनेबिलिटी होगा। वह नहीं होगा इसे दे दो, उसको दे दो। टिकट देते वक्त विनेबिलिटी का ध्यान रखा जाएगा, यही सबसे बड़ा चैलेंज है।
सवाल: तीन और दो बार हारने वाली सीटों पर क्या रणनीति है? क्या दो से तीन बार हारे हुए नेताओं को भी टिकट मिलेंगे? 
रंधवा : इस बार हमारा फोकस सबके ऊपर है। बहुत बारीकी से हमने सोच लिया है। आप देखेंगे पहले से बहुत चेंज होगा। सहमति वाली सीटों पर पहले दिन ही तय हो जाता है। उनको पहले डिक्लेयर कर देंगे ।
सवाल: राजस्थान में सत्ता रिपीट नहीं होती, यह एक फैक्ट है। कांग्रेस ने क्या खास रणनीति बनाई है? 
रंधावा : हमारी सरकार ने जो काम किए हैं उन काम को लेकर हम जनता के बीच में जाएंगे। हमारी शानदार योजनाएं ही हमारी जीत का आधार बनेंगी। विपक्ष बात करता है, उनकी 5 साल सरकार थी उन्होंने क्यों नहीं ऐसी योजनाएं बनाई? वह कर देना चाहिए था, उनको नहीं मालूम था कि हम करते हैं, हमने काम तो किया है।
सवाल: सरकार को कितने नंबर देना चाहेंगे?
रंधावा : मेरा सरकार तो नहीं, लेकिन कांग्रेस को मजबूत करना पहला काम है। आपने देखा है पूरी कांग्रेस के लोग आते हैं, इतने मिलते हैं, कैसे चल रही है? सरकार के साथ-साथ कांग्रेस का मजबूत रहना ज्यादा जरूरी है। मैं पार्टी के लिए ज्यादा काम कर रहा हूं।
सवाल: विधानसभा चुनावों में चेहरा कौन होगा, कांग्रेस अगर जीत जाती है तो सीएम कौन बनेगा?
रंधावा : यह तो हाईकमान तय करेगा। कांग्रेस कभी चेहरा घोषित करके चुनाव नहीं लड़ती। सामूहिक नेतृत्व में हमेशा से ही चुनाव लड़ती आई है। हमने पहले कभी कहा ही नहीं कि कौन सीएम बनेगा। विधायक मिलकर ही अपना नेता तय करते हैं।
ये भी पढ़ें
चुनाव से पहले कांग्रेस छोड़ सकते हैं राजेंद्र गुढ़ा:बर्खास्तगी के बाद पार्टी में हलचल, साथी विधायकों से संपर्क में; गहलोत बोले- पार्टी का अंदरूनी मामला
ग्रामीण विकास राज्य मंत्री राजेंद्र सिंह गुढ़ा की बर्खास्तगी के बाद कांग्रेस में हलचल तेज हो गई है। कांग्रेस हाईकमान ने चुनावी साल में अनुशासन को लेकर सख्ती बरतने के आदेश दिए हैं। गुढ़ा को सरकार के खिलाफ बयानबाजी करने के कुछ ही घंटे बाद बर्खास्त करने के पीछे हाईकमान के आदेश को ही कारण माना जा रहा है। उधर, गुढ़ा के अगले सियासी कदम को लेकर भी अटकलें लगाई जा रही हैं। सीएम ने इस पूरे मामले को पार्टी का अंदरूनी मामला बताकर कमेंट करने से इनकार कर दिया। (पूरी खबर पढ़ें)